Diari Oficial de la Generalitat Valenciana


Sumari del DOGV 5950, del 09-02-2009 (2009/1248)

RESOLUCIÓ de 4 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Medi Ambient i Medi Rural i Marí, i la Generalitat per al desplegament de programes pilot de desenvolupament sostenible del medi rural al Maestrat, la Foia de Bunyol-els Serrans, la Safor-Interior-la Vall d'Albaida i la Muntanya d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5950

Data del DOGV
:   09-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1248


Data del document
:   04-02-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Agricultura, Pesca i Alimentació
    * La Vall d'Albaida
    * El Comtat
    * La Safor
    * La Marina Alta
    * La Marina Baixa
    * L'Alt Vinalopó
    * El Baix Maestrat
    * L'Alcoià
    * La Foia de Bunyol
    * L'Alt Maestrat
    * L'Alacantí
    * abonament orgànic
    * administració central
    * regió rural
    * gestió de residus
    * cooperació administrativa
    * via rural
    * ordenació hidroagrícola
    * protecció del medi ambient
    * desenvolupament rural
    * gestió de l'aigua
    * protecció del patrimoni
    * indústria agroalimentària
    * patrimoni cultural

RESOLUCIÓ de 4 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Medi Ambient i Medi Rural i Marí, i la Generalitat per al desplegament de programes pilot de desenvolupament sostenible del medi rural al Maestrat, la Foia de Bunyol-els Serrans, la Safor-Interior-la Vall d'Albaida i la Muntanya d'Alacant.  
 [2009/1248]  
El Ministeri de Medi Ambient i Medi Rural i Marí, i la Generalitat han subscrit, després de la tramitació prèvia reglamentària, el 15 de desembre de 2008, el conveni de col·laboració per al desplegament de programes pilot de desenvolupament sostenible del medi rural a el Maestrat, la Foia de Bunyol-els Serrans, la Safor-Interior-la Vall d'Albaida i la Muntanya d'Alacant.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0089/2009, i que figura com a annex d'esta resolució.  
València, 4 de febrer de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Medi Ambient i Medi Rural i Marí i la Comunitat Valenciana per al desplegament de programes pilot de desenvolupament sostenible del medi rural al Maestrat, la Foia de Bunyol-els Serrans, la Safor-Interior-la Vall d'Albaida i la Muntanya d'Alacant  
Madrid, 15 de desembre de 2008  
REUNITS  
D'una part, Josep Puxeu Rocamora, secretari d'Estat de Medi Rural i Aigua del Ministeri de Medi Ambient i Medi Rural i Marí, en virtut del Reial Decret 574/2008, de 21 d'abril, pel qual es disposa el seu nomenament, que actua en nom i representació d'este departament de l'administració general de l'Estat, d'acord amb les facultats que li atribuïx l'apartat 3.2ª de l'Orde ARM/1555/2008, de 30 de maig, de delegació de competències del Ministeri de Medi Ambient i Medi Rural i Marí.   
I d'una altra, Maritina Hernández Miñana, consellera d'Agricultura, Pesca i Alimentació de la Generalitat, que actua en nom i representació de la Conselleria en virtut de les facultats que li conferix la Llei 5/1983, de 30 de desembre, del Consell, i el Decret 8/2007, de 28 de juny, del president de la Generalitat, pel qual s'assigna la titularitat de les conselleries que componen la seua administració, i facultada per a la subscripció d'este conveni en virtut d'acord del Consell.   
Els qui compareixen, que actuen en funció dels seus càrrecs respectius, es reconeixen mútuament i recíprocament la capacitat legal necessària per a subscriure este convei, i a este efecte, lliurement  
EXPOSEN  
1. Que el Ministeri de Medi Ambient i Medi Rural i Marí (d'ara en avant, MARM) és el departament encarregat de la proposta i l'execució de la política del Govern, entre altres, en matèria de protecció del medi natural i de la biodiversitat, com també d'establir i promoure la concertació de mesures per a afavorir el desenvolupament sostenible de les àrees rurals. Així mateix, li correspon col·laborar i cooperar amb les comunitats autònomes, de conformitat amb el que es preveu en el Reial Decret 1130/2008, de 4 de juliol, pel qual es desplega l'estructura orgànica bàsica del departament, i tot això en el marc de les competències atribuïdes a l'Estat per la Constitució i, en particular, en l'article 149.1.13ª, sobre bases i coordinació de la planificació general de l'activitat econòmica.  
2. Que la Generalitat té atribuïdes, entre altres, la competència exclusiva en matèria de desenvolupament rural, d'acord amb el que s'establix en l'article 49.3, regla 3, del seu Estatut d'Autonomia, la qual s'assigna a la Conselleria d'Agricultura Pesca i Alimentació, de conformitat amb l'article 11 del Decret 7/2007, de 28 de juny, del president, pel qual es determinen les conselleries en què s'organitza l'administració de la Generalitat, i amb l'article 12 del Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació.   
3. Que les Corts Generals han aprovat la Llei 45/2007, de 13 de desembre, per al Desenvolupament Sostenible del Medi Rural. Esta llei té per objecte establir mesures per a afavorir el desenvolupament sostenible del medi rural en tant que suposen condicions bàsiques per a garantir la igualtat de tots els ciutadans en l'exercici de determinats drets constitucionals i en tant que tenen el caràcter de bases per a l'ordenació general de l'activitat econòmica en este medi.  
4. Que esta llei, independentment del seu abast conceptual, té una voluntat d'instrumentalització pràctica i afavorix l'execució d'un conjunt de programes i plans d'actuació en determinades zones rurals. Estos programes d'actuació es formularan i es posaran en marxa d'acord amb el procediment establit en la llei, sobre la base de criteris de cooperació i col·laboració entre administracions i, en particular, per mitjà de convenis de col·laboració amb les comunitats autònomes.  
5. No obstant això, es considera altament útil que, mentres es completa el procés de formulació dels instruments i la configuració dels criteris, les orientacions i les directrius necessàries per a l'aplicació pràctica de la llei, es despleguen algunes actuacions puntuals de caràcter exemplar, singular i referent que, a més, puguen tindre caràcter demostratiu per al conjunt del medi rural i, a més, servisquen de pilot i referència en el procés de formulació general que ara s'emprén.  
6. Atés que les zones rurals que cal revitalitzar, previstes en la Llei 45/2007, conformen un escenari privilegiat per a servir a esta funció en tant que àrees predominantment rurals, integrades en part en la Xarxa Natura 2000, amb escassa densitat de població, alta significació de l'activitat agrària, baixos nivells de renda, aïllament geogràfic i dificultats de vertebració territorial, sembla raonable la seua utilització en eixe sentit, de manera que complisquen la seua funció exemplar i que, al mateix temps, permeten articular un programa pilot de desenvolupament sostenible en àrees rurals sensibles, que la llei qualifica com a zones prioritàries.  
7. Per això, mentres es completa el procés de formulació dels instruments i la configuració dels criteris i les directrius necessàries per a l'aplicació pràctica de la llei, el MARM, a través de la Secretaria d'Estat de Medi Rural i Aigua, i la Generalitat, a través de la Conselleria d'Agricultura, Pesca i Alimentació, han mantingut, en el marc de la cooperació interadministrativa, diversos contactes amb l'objecte d'establir i concretar dins del marc d'actuacions que cal desplegar el conjunt de mesures i accions necessàries per a afavorir el desenvolupament sostenible de les zones rurals d'intervenció seleccionades en l'àmbit de la Comunitat Valenciana. Així, este conveni constituïx la plasmació de les conclusions a què han arribat les dos administracions, amb la concreció del programa específic de les actuacions desenvolupades i que cal desenvolupar durant este exercici i el següent.  
8. Que la Llei 45/2007 configura una nova forma d'orientar les intervencions públiques sobre el medi rural que resulta nova, la posada en pràctica a gran escala de la qual requerix un període d'experimentació previ per a les principals administracions involucrades, especialment quant a la concertació, cooperació i coordinació entre administracions, a la intervenció multisectorial, a la planificació, a la participació ascendent i al seguiment i l'avaluació. D'altra banda, l'organització d'una experiència pilot per a cada una de les actuacions reals que preveja, ha de passar per les fases de disseny, concertació, projecte, adjudicació, execució i finalitzar amb la posada en servici, la qual cosa normalment requerirà que l'actuació es prolongue pressupostàriament al llarg de diversos exercicis perquè es puga veure completament finalitzada, de manera que se'n puguen obtindre conclusions directament aplicables a la totalitat de les fases d'elaboració, desenvolupament, execució, seguiment i avaluació del Programa de Desenvolupament Rural Sostenible, com també especialment dels plans de zona que posteriorment han de desenvolupar-lo en tots estos aspectes i fases a escala de zona.   
9. Que, a la vista de tot això, considerant que la consecució de l'objectiu de conservació compatible amb el de desenvolupament socioeconòmic del conjunt del territori només pot garantir-se a través de l'adequada coordinació entre les diferents administracions implicades, resulta obvi l'interés de les parts en la posada en marxa d'un programa d'estes característiques, d'acord amb el contingut general que s'adjunta en l'annex corresponent d'este conveni, en el context de les àrees rurals d'intervenció seleccionada.  
10. A fi de possibilitar l'execució d'estos programes pilot, el ministre d'Economia i Hisenda ha autoritzat, per mitjà de la Resolució de 10 de novembre de 2008, la creació en el programa pressupostari 414 C d'un concepte pressupostari nou 751 amb la denominació de "Convenis de col·laboració amb comunitats autònomes per a l'establiment de projectes pilot de desenvolupament rural sostenible", en el marc de la Llei 45/2007, que s'ha dotat amb 41.500.00 euros.  
11. Que, de conformitat amb tot això, les parts manifesten la seua voluntat de celebrar este conveni de col·laboració entre el Ministeri de Medi Ambient i Medi Rural i Marí i la Comunitat Valenciana per al desenvolupament de programes pilot de desenvolupament sostenible del medi rural de les zones del Maestrat (Castelló), la Foia de Bunyol - els Serrans (València), la Safor Interior- la Vall d'Albaida (València) i la Muntanya d'Alacant, d'acord amb les següents   
CLÀUSULES  
Primera. Objecte del conveni  
Este conveni té per objecte establir un marc de col·laboració entre el Ministeri de Medi Ambient i Medi Rural i Marí i la Comunitat Valenciana per a l'execució del programa pilot de desenvolupament sostenible a les zones rurals del Maestrat (Castelló), la Foia de Bunyol - els Serrans (València), la Safor Interior- la Vall d'Albaida (València) i la Muntanya d'Alacant, delimitades en l'annex I, a fi de servir com a experiència real directament aplicable per al desplegament ulterior de la Llei 45/2007, tant pel que fa a l'elaboració del Programa de Desenvolupament Rural Sostenible com per a l'elaboració posterior dels plans de zona per mitjà dels que cal desplegar aquell.  
L'objecte últim del conveni, més enllà de possibilitar accions concretes, és servir com a laboratori a escala real on aplicar estratègies de col·laboració i cooperació entre les administracions, de les quals es deriven models d'acció, pautes de comportament i directrius d'aplicació per a la llei esmentada, tot això des de l'òptica de compatibilitzar els objectius de conservació i respecte del patrimoni natural amb els de desenvolupament socioeconòmic sostenible del conjunt del territori concernit.  
Segona. Actuacions que cal desplegar  
Les actuacions incloses dins d'este conveni s'orienten al compliment dels objectius generals i específics establits en l'article 2 de la Llei 45/2007, de 13 de desembre, per al desenvolupament sostenible del medi rural.  
La tipologia d'actuacions que cal desplegar per a cada una de les zones d'intervenció s'especifiquen en l'annex II d'este conveni.  
Tercera. Obligacions de les parts  
1. A l'efecte del compliment adequat de l'objecte d'este conveni de col·laboració, el MARM, a través de la Direcció General de Desenvolupament Sostenible del Medi Rural, es compromet a:  
- Aportar a la Comunitat Valenciana la dotació pressupostària assenyalada en la clàusula cinquena d'este conveni.  
- Prestar l'assessorament necessari per a l'execució del programa dins del marc de la Llei 45/2007.  
- Contribuir a la difusió de les actuacions previstes en el conveni i a la seua projecció exterior.  
- Facilitar un protocol comú amb la resta de programes pilot per a la seua avaluació i seguiment.  
- Altres que siguen necessàries per al bon fi de les actuacions d'este conveni.  
2. A l'efecte del compliment adequat d'este conveni, la Comunitat Valenciana es compromet a:   
- Assumir la realització i els costos dels projectes corresponents i l'execució de les actuacions que conté este conveni, inclosos la realització dels tràmits que siguen necessaris, l'obtenció de les autoritzacions i els informes pertinents, els procediments derivats de la legislació ambiental i del patrimoni cultural, l'obtenció de la plena disponibilitat dels terrenys o altres béns particulars que siguen necessaris i la disposició dels mitjans tècnics i humans necessaris per a l'execució de les accions objecte de conveni.  
- Per a les actuacions de foment que han de realitzar tercers, dictar les bases reguladores amb les condicions específiques per a l'atorgament de les ajudes corresponents, dins del marc de les bases reguladores estatals que a este efecte s'establisquen, i realitzar i resoldre les convocatòries públiques oportunes. Estes convocatòries preveuran que, quan concórreguen sobre la mateixa activitat altres ajudes compatibles d'organismes públics o privats, el conjunt de les ajudes atorgades no puga sobrepassar el cost de les actuacions. Igualment, preveuran que les ajudes no sobrepassen altres llindars legalment establits.  
- Executar el pla de treball i entregar en termini els informes parcial i final i els certificats i les justificacions corresponents de les actuacions realitzades i els pagaments efectuats.   
- Establir el mecanisme administratiu que corresponga perquè quede assegurat el compliment de la finalitat i el funcionament de les infraestructures i la resta de béns derivats de les actuacions d'este conveni, i assumir, si és el cas, els costos de conservació i manteniment.  
- Incorporar, si ho consideren necessari, administracions locals, sectors socials, grups de desenvolupament rural o institucions públiques i privades a l'execució de les actuacions en els termes d'optimitzar la participació i sempre en el marc del respecte a la normativa aplicable a cada supòsit.  
- Altres que siguen necessàries per al bon fi de les actuacions d'este conveni.  
3. Cada part es compromet a mantindre informada l'altra part firmant d'este conveni tant dels treballs realitzats com de qualsevol extrem rellevant per al seu desenvolupament.   
Quarta. Comissió de seguiment  
Per al seguiment, l'execució i la interpretació d'este conveni es crea una comissió mixta de seguiment que tindrà la composició següent:   
- El director general de Desenvolupament Sostenible del Medi Rural, que actuarà com a president, o la persona que a este efecte designe.  
- Un representant del Ministeri de Medi Ambient i Medi Rural i Marí, designat pel director general de Desenvolupament Sostenible del Medi Rural.  
- Dos representants de la Conselleria d'Agricultura, Pesca i Alimentació, designats pel seu titular.  
Exercirà de secretari de la comissió de seguiment, amb veu però sense vot, un funcionari adscrit a la Direcció General de Desenvolupament Sostenible del Medi Rural, designat pel seu titular.  
D'acord comú entre les dos parts, a la comissió de seguiment podran assistir amb veu però sense vot els funcionaris tècnics que per raó de la matèria es consideren necessaris.  
Així mateix, amb l'acord previ entre les parts, el president podrà invitar a participar-hi, amb veu però sense vot, alguna de les entitats l'àmbit de les quals s'haja de veure afectat per les actuacions del conveni.  
La Comissió tindrà com a funcions:   
- Dur a terme un seguiment de compliment del conveni, inclosa l'execució de les actuacions i el seu impacte.  
- Establir i ajustar el programa específic d'actuacions que cal desplegar, dins del marc especificat en l'annex II i sense superar la dotació pressupostària establida.  
- Revisar els aspectes operatius i els criteris d'aplicació de les actuacions relacionades en l'annex II i introduir-hi les correccions que es consideren necessàries per al seu bon funcionament.  
- Consensuar les condicions mínimes de les bases de les convocatòries, per a actuacions de foment o suport que hagen de realitzar tercers.  
- A sol·licitud del president, emetre informes sobre les conclusions i recomanacions deduïdes del seguiment del conveni pilot que es considere que hagen de ser tingudes en consideració com a experiència prèvia, tant per a l'elaboració del Programa de Desenvolupament Rural Sostenible com per a la posterior elaboració, posada en pràctica, seguiment i avaluació dels plans de zona per mitjà dels quals cal desplegar aquell.  
- Revisar i conformar els informes parcial i final i les seues justificacions de despeses corresponents.  
- Resoldre d'acord comú qualsevol dubte o diferència que es plantege sobre la interpretació o l'aplicació del conveni.  
La comissió celebrarà tres reunions de caràcter ordinari, la primera en els dos primers mesos després de la firma del conveni per a la seua constitució i establiment del programa específic d'actuacions per mitjà del qual es desenvoluparan les mesures contingudes en l'annex II. La segona i la tercera seran prèvies als certificats parcials i final corresponents i tindran lloc, respectivament, abans del 30 de juny i del 30 de novembre de 2009.  
L'adopció d'acords per la comissió de seguiment requerirà el consens entre les dos parts.  
La mateixa comissió determinarà les seues normes de funcionament. En absència d'estes normes, serà aplicable el que es preveu en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Cinquena. Finançament i forma de pagament   
El pressupost total per a la realització d'este conveni de col·laboració puja a la quantitat de 18.431.663 d'euros (catorze milions d'euros).  
La Direcció General de Desenvolupament Sostenible del Medi Rural del MARM aportarà el cinquanta per cent del pressupost, 7.000.000 d'euros (set milions d'euros), a càrrec de l'aplicació pressupostària 47.81.380I.850 dels pressupostos generals de l'Estat dins de la dotació corresponent a l'any 2008. Esta aportació es farà efectiva a la Comunitat Valenciana una vegada subscrit el present conveni de col·laboració i, en tot cas, abans del 31 de desembre de 2008.  
La Comunitat Valenciana finançarà les actuacions i els treballs per valor del cinquanta per cent restant del pressupost de 7.000.000 d'euros (set milions d'euros) a càrrec del seu pressupost de l'any 2009.   
Els capítols i programes pressupostaris a càrrec dels quals, de conformitat amb l'objecte d'este conveni, es podran finançar les esmentades actuacions i treballs són: capítols VI i VII del programa pressupostari 531.10, "Estructures agràries"; capítol VII del programa pressupostari 714.30, "Indústries agroalimentàries"; capítols IV i VII dels programes 714.40, "Desenvolupament del cooperativisme agrari", i 714.70, "Desenvolupament del medi rural", i queda subordinada a l'existència de consignació pressupostària adequada i suficient per a això en la Llei de Pressupostos de la Generalitat per a l'exercici 2009.  
Sisena. Seguiment i control   
Prèviament a la celebració de la segona reunió ordinària de la comissió de seguiment, la Comunitat Valenciana remetrà al MARM l'informe parcial d'execució de les actuacions, com també el certificat de les despeses realitzades en el període per mitjà de la presentació dels comptes justificatius, incloses la declaració de les activitats realitzades i les despeses associades, que s'acreditaran per mitjà de certificats, factures o documents de valor probatori equivalent. Estos comptes estaran degudament subscrits per la Intervenció de la Comunitat Valenciana.   
Prèviament a la celebració de la tercera reunió ordinària, la Comunitat Valenciana remetrà al MARM l'informe final sobre l'execució de les actuacions, com també el certificat sobre la totalitat de les despeses realitzades en els períodes respectius, de la mateixa manera especificada per al cas anterior.  
En el cas que no s'haja justificat la despesa de la totalitat del pressupost del conveni, es realitzarà una liquidació del conveni perquè la Comunitat Valenciana procedisca a reintegrar al Ministeri la part corresponent de la seua bestreta, calculada en el 50% del pressupost no gastat.  
Setena. Publicitat, identificació i presentació pública  
En la publicitat que es realitze en relació amb les actuacions objecte d'este conveni, serà obligatòria la referència a les administracions intervinents d'acord amb les seues normes d'identitat corporativa respectives. En particular, es farà referència al caràcter singular de l'actuació, com a programa pilot en relació amb la posada en marxa de la Llei 45/2007, de 13 de desembre, per al desenvolupament sostenible del medi rural.   
La Comunitat Valenciana senyalitzarà degudament les obres, d'acord amb els models de cartells que s'establisquen i en les condicions que les dos administracions acorden en relació amb la col·locació de logotips, banderes, escuts o anagrames de les administracions que financen les obres.   
Les dos parts firmants participaran en termes d'equivalència en els actes de presentació, recepció o inauguració derivats d'actuacions previstes en este conveni, a l'efecte del qual es mantindran informats, amb l'antelació suficient a la seua celebració.  
Huitena. Modificació i resolució   
Este conveni de col·laboració podrà ser modificat per acord mutu de les parts, amb la proposta prèvia de la comissió de seguiment. La modificació s'efectuarà per mitjà de la subscripció de l'oportuna addenda al conveni i sempre dins del seu termini de duració.   
Seran causes de resolució d'este conveni l'acord mutu o l'incompliment d'alguna de les clàusules per qualsevol de les parts firmants, cosa que podrà donar lloc a la denúncia amb un termini de preavís de tres mesos. Esta denúncia haurà de ser motivada. En este cas, es prendran les decisions necessàries per a la liquidació adequada del conveni.  
La comissió de seguiment serà l'encarregada de resoldre les qüestions que puguen plantejar-se en relació amb les actuacions en curs, en cas de produir-se la resolució anticipada d'este conveni.  
Novena. Efecte i duració  
Este conveni produirà efecte fins al 31 de desembre de 2009, i serà aplicable per a actuacions iniciades a partir de la seua firma.   
Podrà ser prorrogat, per mitjà de la subscripció de l'addenda oportuna, prèviament autoritzada per la Comissió Delegada del Govern per a Política Autonòmica, que haurà de formalitzar-se amb anterioritat a l'expiració del termini de duració del conveni.  
Desena. Naturalesa i jurisdicció  
Este conveni té naturalesa administrativa, i li és aplicable allò que s'expressa en els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Este conveni queda exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, d'acord amb les disposicions de l'article 4.1c d'esta llei. Això no obstant, li són aplicables els principis d'esta per a resoldre els dubtes i les llacunes que puguen presentar-se.  
La resolució de les diferències d'interpretació i compliment que puguen sorgir en la seua execució correspondrà a la comissió de seguiment. Si no hi ha acord, seran resoltes d'acord amb el que es preveu en la Llei 29/1998, de 13 de juliol, Reguladora de la Jurisdicció Contenciosa Administrativa.  
Clàusula addicional  
En el termini de tres mesos des de l'entrada en vigor del reial decret per mitjà del qual s'aprove el Programa de Desenvolupament Rural Sostenible, les dos parts es comprometen a adaptar el seu contingut al marc que este programa establisca per als convenis de col·laboració entre l'Estat i les comunitats autònomes.  
I en prova de conformitat amb els seus termes, les dos parts subscriuen este conveni, en tres exemplars i a un únic efecte, al lloc i en la data indicats al principi, i signen cada una de les pàgines de què consta.  
La ministra de Medi Ambient i Medi Rural i Marí, p. d. el secretari d'Estat de Medi Rural i Aigua (Ap. 3.2ª de l'Orde ARM/1555/2008, de 30 de maig, BOE de 04.06.2008): Josep Puxeu Rocamora.  
La consellera d'Agricultura, Pesca i Alimentació: Maritina Hernández Miñana.  
ANNEX I  
Zones d'aplicació del conveni  
- Zona 1: Maestrat (Castelló)  
- Zona 2: la Foia de Bunyol - els Serrans (València)  
- Zona 3: la Safor- Interior- la Vall d'Albaida (València)  
- Zona 4: la Muntanya d'Alacant  
ANNEX II  
Actuacions per zones  
En el conjunt de les quatre zones definides abans, i per una dotació global de 17.273.583 d'euros, es desenvoluparan actuacions, en el marc del que s'assenyala en este conveni, dins de les línies d'activitat següents.  
Tipologia d'actuació  
Condicionament i millora de camins rurals i infraestructures rurals d'ús general (article 23)  
Posada en marxa de tecnologies per a aprofitament energètic de purins, com també per a la millora en els sistemes de sanejament, depuració i reciclatge de residus (article 24)  
Actuacions per a millora de l'eficiència en sistemes de distribució i reg per a estalvi efectiu d'aigua (article 25)  
Actuacions per a la potenciació i modernització de la indústria agroalimentària (article 22)  
Actuacions per a conservació, rehabilitació i posada en valor del patrimoni natural i cultural, en condicions de sostenibilitat (article 26)